**petale de vis**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

mereu sunt uimit

de cum îţi poţi urca tu scările de-a-ndăratelea

mai repede

decât toate contemporanele planetare la un loc

şi caut inutil răspunsuri

în galaxia întrebărilor

iar uneori mă gândesc cu tristeţe

că voi pierde iar mântuirea

pentru că ţi-am dezechilibrat fără intenţie

puţin tocurile spre nirvana

rămân un voyeur exilat

stigmatizat

ca un eunuc

mirosind a credinţe amestecate

cu virginitatea ta îngerească

blazon

sculptată pe inimă

în aşteptarea minunatei întâmplări prorocite

sunt buimac îţi spuneam

de uluire

dar tu urci mai departe înapoi

privind înainte

şi mă tem că m-ai putea face în curând

chiar fără să ştiu

mai fericit decât aş putea suporta

sunt pe urmele tale